Cody Porter

Cody Porter (s. 23. syyskuuta 1997 North Vancouver, Brittiläinen Kolumbia, Kanada) on kanadalainen jääkiekkomaalivahti.

Ura 
Porter pelasi kevääseen 2013 saakka Pursuit of Excellencen paidassa, josta hän siirtyi kaudeksi 2013–2014 BCHL-junioriliigan West Kelowna Warriorsiin. Kaudeksi 2014–2015 Porter siirtyi varaamattomana pelaajana WHL-joukkue Vancouver Giantsiin. Hän jakoi tulokaskaudellaan varsin tasaisesti joukkueen torjuntavastuun Payton Leen kanssa ja pelasi 40 runkosarjaottelua torjuen 13 voittoa ja kaksi nollapeliä. Kesken kauden 2015–2016, lokakuussa 2015 Giants kauppasi Porterin, hyökkääjä Jackson Houckin ja Jakob Stukelin sekä kesän 2017 ehdollisen kolmannen kierroksen varausvuoron Calgary Hitmeniin vaihdossa hyökkääjä Chase Langiin ja puolustaja Ben Thomasiin. Hän nousi joukkueen selkeäksi ykkösmaalivahdiksi ja pelasi 41 runkosarjaottelua torjuen 24 voittoa ja kolme nollapeliä sekä viisi playoff-ottelua.

Syyskuussa 2017 Porter siirtyi vapaana agenttina ja yli-ikäisenä pelaajana QMJHL-junioriliigan Saint John Sea Dogsiin. Hän pelasi siellä vain kaksi ottelua, kunnes marraskuussa 2017 Porter palasi West Kelowna Warriorsin BCHL-joukkueeseen. Kaksi viikkoa myöhemmin seura kauppasi hänet MJAHL-junioriliigan Amherst Raidersiin vaihdossa tulevaisuudessa päätettävään korvaukseen.

Kauden 2018–2019 Porter edusti FHL-liigan Watertown Wolvesia ja Elmira Enforcersia. Hän pelasi myös lainalla SPHL-liigan Huntsville Havocissa, Fayetteville Marksmenissa ja Knoxville Ice Bearsissa. Kauden 2019–2020 Porter pelasi SPHL:ssä Quad City Stormin, Macon Mayhemin ja yhden edellisen kauden joukkueensa Ice Bearsin paidassa.

Lokakuussa 2020 Porter siirtyi Puolan Polska Hokej Ligan Zagłębie Sosnowieciin. Hän teki miesten pääsarjadebyyttinsä 28. lokakuuta 2020 vieraissa GKS Katowicea vastaan. Porter torjui Sosnowiecin 5–2-tappioon päättyneessä ottelussa 42 kertaa. Hän pelasi kauden 2020–2021 aikana kaikkiaan kahdeksan runkosarjaottelua, joista yksikään ei kuitenkaan päättynyt voittoon. Joulukuussa Porterin sopimus seuran kanssa purettiin. Hän ei pelannut loppukaudella enää missään. Kaudeksi 2021–2022 Porter siirtyi vuoden mittaisella sopimuksella Mestis-joukkue Iisalmen Peli-Karhuihin. Hänen hankintansa taustalla oli myös paikata Samu Pakarisen pitkäaikaista loukkaantumista. Helmikuussa 2022 seura lainasi hänet kuukauden loppuun asti kestävällä sopimuksella SM-liigajoukkue Saimaan Palloon. Porterin sopimukseen sisältyy myös optio kaudesta 2022–2023. Hänet hankittiin ensisijaisesti paikkaamaan Sveitsiin lainatun Juho Markkasen jättämää aukkoa. SM-liigan siirtotakarajalla maaliskuussa Porter teki SaiPan kanssa loppukauden kattavan sopimuksen. Hän pelasi kolmessa ottelussa, joista Porter ei kuitenkaan aloittanut yhtäkään.

Kaudeksi 2022–2023 Porter siirtyi vuoden mittaisella sopimuksella Rovaniemen Kiekon Mestis-joukkueeseen. Helmikuussa 2023 seura lainasi hänet kolmen ottelun mittaisella sopimuksella SM-liigajoukkue Tapparaan, jossa Porter paikkasi Vilho Heikkisen loukkaantumista. Hän pelasi siellä yhden ottelun. Tappara-sopimuksen päätyttyä Porter siirtyi loppukauden kattavalla sopimuksella Porin Ässiin ensisijaisesti paikkaamaan Niklas Rubinin loukkaantumista. RoKi kertoi Ässät-siirron yhteydessä, että hänen on mahdollista palata seuraan kevään aikana. Porter pelasi Ässissä neljä ottelua, kunnes Rubinin kuntouduttua seura lainasi hänet maaliskuussa loppukaudeksi takaisin RoKiin. Porter pelasi siellä yhden playoff-ottelun, kun Sami Suni kantoi suurimman osan joukkueen torjuntavastuusta. Porter voitti kauden päätteeksi Mestis-pronssia.

Tilastot

Lähteet

Viitteet 

Kanadalaiset jääkiekkomaalivahdit
Rovaniemen Kiekon pelaajat
Vuonna 1997 syntyneet
Elävät henkilöt